अनिल यादव
ओहि दिन साइत बिगड़ल रहे कि आंगच खराब रहे। गांव के लरिका बर्रे के छत्ता में ढेला मारि के परइलें तब्बै रामनछत्तर फगुनहटा के उरट्ठ हावा में आंख मुलमुलावत पेड़ के नीचे आय के ठाढ़ भइलें। दुई गो बर्रे कुठांव बिन्ह लिहलीं। पीरा के मारे दिनवें में तरई लउके लगली सन। का करैं, पहिले उत्पाती लरिकन के खबर लेंय कि दावा दरपन इंतिजाम करैं इहे सोचत मतिमूढ़ लेखा ठाढ़ि रहलें कि देखलें कई गो बर्रे उनकरा कपार के ऊप्पर घुमड़ीपरौता खेलि रहल बानी। ऊ सरपट्टा निरल्ले में भागय लगलें।
एतने में पाछा से एगो नौछिटुवा लरिका मोबाइल फोन लिहले दउरत आइल, हथजोरिया करि के कहे लागल, "ऐ काका गोड़ लागतानी, आपन संगे एगो सेल्फी हींच लेवे दीहीं बड़ा पुन्न होई।"
रामनछत्तर अचरज के मारे तनि देर बदे आपन तकलीफ भुलाय गइलें, पूछले, "बबुआ ई कब से फोटो खिंचावल आ गंगा नहाइल बरोबर होखे लागल।"
लरिका रोवाइन मुंह बनाय के कहे लागल, "ए काका साल से ऊप्पर बखत भइल, फेसबुक पर बानी। हमा सुमां गांव वालन के केहू पुछत्तर नइखे। रऊवां मान जइतीं त एगो एक्सन सेल्फी बनि जात।"
"अच्छा!!!"
"हं ए काका, हम रऊवा के संगे बर्रइयन और पाजी लरिकन के भी फोटो हींची के फेसबुक पर अपलोड करब। आप बुझीं कि ई अइसन सिचुएशन बिया कि बहुत लाइक औ कमेंट मिली। हमहूं के दुनिया जानि जाई कि केहू बाटे।"
रामनछत्तर के आगि लागि गईल। ऊ किचकिचाय के कहलें, "अरे घोड़ाराम ई फोटो से तोहार गुमनामी ना कटी, कवनो नीक काम करा तब दुनिया अपने आपै तोहें खोजी, जयजयकार करी।"
उनकरा रिसियइला से लरिका निरास होई के भुइंया बइठ गईल। कोरां में फोन रखि के कहे लागल, "का बताईं ए काका, जवार में बाढ़ि आइल, सात गो कतल भइलें, खसरा फइलल, फागुन में बरखा से गेहूं पलर गइल, इस्कूलन में मास्टर नइखीं आवत...हम कुलि मौका पर रहलीं। फोटो हींची के फेसबुक पर डललीं लेकिन केहू ना पूछल। जानत हईं एक ओर हम्मर एतना मेहनत आ दूसरा ओर मऊगी बाड़ी सन तनि सा अंचरा टारि के, तनि सा टेढ़िया ताकि के सेल्फी डाल देतानी सन, आन्हीं में आम नियर कमेंट चुअता।"
रामनछत्तर फुलि के कुप्पा भइल आंख सोहरावत कहलें, "ले ला बाबू सेल्फी, अब तोहार दुख नइखी देखि जात।"
mar_Deva bho_Deva bho_Deva bho_Deva bho_Deva mag_Deva bho_Deva bho_Deva bho_Deva bho_Deva